2021 was fantastiese jaar vir motorbedryf2020 was weens die Covid-19-pandemie en gevolglike inperkings ŉ bitter slegte jaar vir die motorbedryf. Opeenhopings by hawens, die voortslepende tekort aan vraghouers én die wêreldwye mikroskyfie-tekort het die motorbedryf op sy knieë gedwing. Die bedryf het egter sy staal gewys en alle segmente – passasier‑ én handelsvoertuie – het in 2021 sterk gegroei teenoor 2020. Daar is in totaal 464 122 nuwe voertuie in Suid-Afrika verkoop, ŉ groei van 22,1% teenoor 2020. Uitvoer het met 8,8% gegroei tot 295 268 eenhede teenoor 2020 se 271 288. ŉ Segment wat interessant gaan wees om dop te hou, is nuwe energie-voertuie, wat elektriese, inprophibried‑elektriese en gewone hibriede voertuie insluit. Dié segment het met 127,3% gegroei tot 650 eenhede. Toyota het in Desember weer koning gekraai met 5 603 eenhede, Volkswagen tweede met 4 882 en Hyundai derde met 2 705. Suzuki staan sterk in vierde plek met 2 040 eenhede en Renault vyfde met 1 758. Kia is kort op hul hakke met 1 715 eenhede. Nissan verbaas steeds met 1 356 eenhede – te danke aan die Magnite en Navara. Ford bloei in die plaaslike mark met 1 240 eenhede, maar het veld gewen met die uitvoer van 5 117 eenhede terwyl hulle begin voorberei vir die nuwe Ranger en hul aanleg in Silverton wat ŉ groot gedaanteverwisseling ondergaan. Die vyf groot uitvoerders is Toyota eerste met 5 968 eenhede, Ford met 5 117, Mercedes-Benz met 3 622 gevolg deur Volkswagen met 3 293. BMW is in die vyfde plek wat uitvoer betref met 2 622 eenhede. Nuwelinge in die mark wat daarin kon slaag om hul staal te wys, is Toyota se Corolla Cross met 1 752 eenhede wat in Desember verkoop is en Peugeot wat 38 Landtreks verkoop het, 24 meer as wat Mazda van sy BT-50’s kon verkoop.